Forslag til RÅDETS BESLUTNING om afvisning af at indsætte aldicarb i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof

(forelagt af Kommissionen)

BEGRUNDELSE

1. Direktiv 91/414/EØF om markedsføring af plantebeskyttelsesmidler indeholder en harmoniseret ramme for godkendelse og markedsføring af plantebeskyttelsesmidler.

2. I henhold til artikel 8, stk. 2, i dette direktiv skal der gennemføres et program over en periode på tolv år til gradvis undersøgelse af de aktive stoffer i de pesticider, der er på markedet, med henblik på optagelse i bilag I til direktivet.

3. Aldicarb er et af de 90 aktive stoffer, der er omfattet af første fase af dette arbejdsprogram.

4. Efter at have modtaget rapporten fra den rapporterende medlemsstat, Det Forenede Kongerige, indledte Kommissionen høringer af eksperter i medlemsstaterne og af hovedanmelderen.

5. Den Videnskabelige Komité for Planter er også blevet hørt. Komitéen gjorde opmærksom på en risiko for små fugle og var ikke i stand til fuldt ud at vurdere virkningerne på andre ikke-målorganismer på basis af de forhåndenværende data. Derfor opfordrede Kommissionen anmelderen til at gøre dossieret fuldstændigt inden den 31. december 2001.

6. Vurderinger på basis af de forelagte informationer har ikke vist, at det under de foreslåede anvendelsesbetingelser kan forventes, at plantebeskyttelsesmidler, der indeholder aldicarb, opfylder sikkerhedskravene i direktiv 91/414/EØF, særlig for små fugle og regnorme. Derfor er det ikke muligt at optage dette aktive stof i bilag I til direktiv 91/414/EØF.

7. Overgangsperioden til destruering, opbevaring, afhændelse og anvendelse af bestående lagre af plantebeskyttelsesmidler, der indeholder aldicarb, og som er godkendt af medlemsstaterne, jf. artikel 4, stk. 6, i direktiv 91/414/EØF, bør ikke være på over tolv måneder, således at bestående lagre højst kan anvendes i en yderligere vækstsæson.

8. I henhold til fremgangsmåden i artikel 19 i Rådets direktiv 91/414/EØF anmoder Kommissionen om udtalelse fra Den Stående Komité for Fødevarekæden og Dyresundheden om Kommissionens udkast til beslutning vedrørende ikke-optagelse af aldicarb i bilag I til Rådets direktiv 91/414/EØF og tilbagekaldelse af godkendelser af plantebeskyttelsesmidler, der indeholder dette aktive stof.

9. I betragtning af, at Den Stående Komité for Fødevarekæden og Dyresundhed ikke havde afgivet udtalelse den 18. oktober 2002, skal Kommissionen i henhold til ovennævnte artikel forelægge de foreslåede foranstaltninger for Rådet. Rådet har tre måneder til at træffe beslutning med kvalificeret flertal. Hvis Rådet ikke træffer beslutning, vil Kommissionen vedtage foranstaltningerne.

10. De af Kommissionen foreslåede foranstaltninger skal meddeles til WTO i henhold til aftalen om tekniske handelshindringer, inden det er muligt at vedtage dem formelt.

11. Den foreslåede beslutning har ingen virkninger for De Europæiske Fællesskabers budget.

Forslag til RÅDETS BESLUTNING om afvisning af at indsætte aldicarb i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler [1], senest ændret ved Kommissionens direktiv 2002/81/EF [2], særlig artikel 8, stk. 2, fjerde afsnit,

[1] EFT L 230 af 19.8.1991, s. 1.

[2] EFT L 276 af 12.10.2002, s. 28.

under henvisning til Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF om markedsføring af plantebeskyttelsesmidler [3], senest ændret ved forordning (EF) nr. 2266/2000 [4], særlig artikel 7, stk. 3A, litra b),

[3] EFT L 366 af 15.12.1992, s. 10.

[4] EFT L 259 af 13.10.2000, s. 27.

under henvisning til forslag fra Kommissionen [5], og

[5] EFT C [...] af [...], s. [...]

ud fra følgende betragtninger:

(1) Efter artikel 8, stk. 2, i direktiv 91/414/EØF skal Kommissionen udarbejde et arbejdsprogram for undersøgelse af de aktive stoffer, der anvendes i plantebeskyttelsesmidler, som allerede var på markedet den 25. juli 1993. Der blev fastsat nærmere bestemmelser for udarbejdelsen af dette program i Kommissionens forordning (EØF) nr. 3600/92.

(2) I Kommissionens forordning (EF) nr. 933/94 af 27. april 1994 om gennemførelsesbestemmelser til forordning (EØF) nr. 3600/92 [6] for så vidt angår aktive stoffer i plantebeskyttelsesmidler og udpegning af rapporterende medlemsstater, senest ændret ved forordning (EF) nr. 2230/95 [7], blev de aktive stoffer, som bør vurderes i henhold til forordning (EØF) nr. 3600/92 udpeget sammen med de rapporterende medlemsstater for vurderingen af de enkelte stoffer, og de producenter af de enkelte aktive stoffer, som havde indgivet en rettidig anmeldelse, blev identificeret.

[6] EFT L 107 af 28.4.1994, s. 8.

[7] EFT L 225 af 22.9.1995, s. 1.

(3) Aldicarb er et af de 89 aktive stoffer, der er udpeget i forordning (EF) nr. 933/94.

(4) I henhold til artikel 7, stk. 1, litra c), i forordning (EØF) nr. 3600/92 forelagde Det Forenede Kongerige, der er rapporterende medlemsstat, den 30. april 1996 Kommissionen en rapport om sin vurdering af de oplysninger, anmelderne havde fremlagt efter artikel 6, stk. 1, i samme forordning.

(5) Efter at have modtaget rapporten fra den rapporterende medlemsstat foranstaltede Kommissionen høringer af eksperter fra medlemsstaterne og af hovedanmelderen (Rhône-Poulenc, nu Bayer CropScience) som fastsat i artikel 7, stk. 3, i forordning (EØF) nr. 3600/92.

(6) Det Forenede Kongeriges rapport om vurderingen er blevet gennemgået af medlemsstaterne og Kommissionen i Den Stående Komité for Fødevarekæden og Dyresundhed. Det fremgik, at de fremlagte oplysninger ikke er tilstrækkelige til at påvise forventningen om, at plantebeskyttelsesmidler, der indeholder det pågældende aktive stof, generelt opfylder kravene i artikel 5, stk. 1, bilag a) og b) i direktiv 91/414/EØF under de foreslåede betingelser for anvendelse. Dossieret og oplysningerne fra behandlingen blev også forelagt Den Videnskabelige Komité for Planter. Komitéen blev bedt om at kommentere den økotoksikologiske risikovurdering herunder risikoen for små fugle. Komitéen bemærkede, at risikovurderingen af små fugles kontakt med granulatet i det væsentlige afhænger af den antagelse, at over 99% af granulatet trænger ned i jorden. Dette kan da også lade sig gøre under ideelle betingelser, men Komitéen mente, at en sådan høj grad af optagelse ikke permanent er mulig under normale anvendelsesbetingelser i landbruget, og den tilrådede derfor en ny behandling. Med hensyn til andre ikke-målorganismer er Komitéen ikke i stand til på basis af de tilgængelige oplysninger at vurdere, hvorvidt anvendelsen af aldicarb skal fortsætte, mens man afventer fremlæggelsen og evalueringen af yderligere oplysninger. Derfor har Kommissionen opfordret anmelderen til at supplere sit dossier indtil senest den 31. december 2001 med hensyn til en begrænset række repræsentative anvendelsesformål. Efter modtagelsen af yderligere oplysninger blev gennemgangen afsluttet den 18. oktober 2002 i form af Kommissionens revisionsrapport om aldicarb i henhold til artikel 7, stk. 6, i forordning (EØF) nr. 3600/92.

(7) De vurderinger, der er foretaget på baggrund af de forelagte oplysninger, har ikke påvist forventningen om, at plantebeskyttelsesmidler, der indeholder aldicarb, generelt opfylder kravene i artikel 5, stk. 1, litra a) og b), i direktiv 91/414/EØF under de foreslåede betingelser for anvendelse særlig med hensyn til mulige virkninger for ikke-målorganismer. Det er hensigtsmæssigt i betragtning af den risiko, særlig for små fugle, der er forbundet med aldicarb i den nuværende granulatform, at der træffes en beslutning. De oplysninger, der blev forelagt af anmelderen vedrørende den foreslåede repræsentative anvendelsesmåde, viser, at granulatet fortsat vil befinde sig på jordoverfladen, efter at denne er blevet behandlet. Muligheden for at små fugle indtager dødelige mængder af granulatet, kan ikke udelukkes. Der var udarbejdet en probalistisk risikovurdering af anmelderen, som den rapporterende medlemsstat har evalueret, og det konkluderedes heri, at der ikke kan forventes virkninger for de nationale bestande, men at der kan blive tale om en vis lokal virkning. Der skal tages hensyn til, at de aftalte kriterier for fortolkning af en sådan probalistisk risikovurdering endnu ikke er blevet endeligt fastlagt, og det vil ikke være hensigtsmæssigt i betragtning af den mulige risiko at udsætte beslutningen yderligere, til der er aftalt sådanne kriterier. I øvrigt har behandlingen vist, at der er en risiko for regnorme, og de tilgængelige oplysninger fra markstudier er stadig utilstrækkelige til helt at løse problemet.

(8) Aldicarb bør derfor ikke optages i bilag I til direktiv 91/414/EØF.

(9) Der bør træffes foranstaltninger til at sikre, at de allerede udstedte godkendelser af plantebeskyttelsesmidler, der indeholder aldicarb, tilbagekaldes inden for en bestemt periode og ikke forlænges, samt at der ikke udstedes nye godkendelser af sådanne plantebeskyttelsesmidler.

(10) Overgangsperioden til destruering, opbevaring, afhændelse eller anvendelse af bestående lagre af plantebeskyttelsesmidler, der indeholder aldicarb, og som er godkendt af medlemsstaterne, jf. artikel 4, stk. 6, i direktiv 91/414/EØF, bør ikke være på over 12 måneder, således at bestående lagre højst kan anvendes i en yderligere vækstsæson.

(11) Denne beslutning er ikke til hinder for, at Kommissionen på et senere tidspunkt træffer foranstaltninger for dette aktive stof under Rådets direktiv 79/117/EØF. af 21. december 1978 om forbud mod markedsføring og anvendelse af plantebeskyttelsesmidler, indeholdende visse aktive stoffer [8], senest ændret ved Akten vedrørende Østrigs, Finlands og Sveriges tiltrædelse.

[8] EFT L 33 af 8.2.1979, s. 36.

(12) Da der ikke foreligger en positiv udtalelse fra Den Stående Komité for Fødevarekæden og Dyresundhed, har Kommissionen ikke været i stand til at træffe de i henhold til fremgangsmåden i artikel 19 i Rådets direktiv 91/414/EØF fastsatte foranstaltninger -

VEDTAGET FØLGENDE BESLUTNING:

Artikel 1

Aldicarb optages ikke som aktivt stof i bilag I til direktiv 91/414/EØF.

Artikel 2

Medlemsstaterne sørger for, at:

a) godkendelser af plantebeskyttelsesmidler, der indeholder aldicarb, tilbagekaldes senest seks måneder fra datoen for vedtagelsen af denne beslutning

b) godkendelser af plantebeskyttelsesmidler, der indeholder aldicarb fra datoen for vedtagelsen af denne beslutning ikke udstedes, og at allerede udstedte godkendelser ikke forlænges i henhold til undtagelsesbestemmelsen i artikel 8, stk. 2, i direktiv 91/414/EØF.

Artikel 3

Enhver overgangsperiode, som medlemsstaterne giver i henhold til artikel 4, stk. 6, i direktiv 91/414/EØF, skal være så kort som mulig og højst 18 måneder fra datoen for vedtagelsen af denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den [...].

På Rådets vegne

Formand